Alueiden komitean lausunto aiheesta "Komission tiedonanto neuvostolle ja Euroopan parlamentille – Kohti helpommin lähestyttäviä, oikeudenmukaisempia ja paremmin hallinnoituja turvapaikkajärjestelmiä"



Virallinen lehti nro C 023 , 27/01/2004 s. 0030 - 0032



Alueiden komitean lausunto aiheesta "Komission tiedonanto neuvostolle ja Euroopan parlamentille - Kohti helpommin lähestyttäviä, oikeudenmukaisempia ja paremmin hallinnoituja turvapaikkajärjestelmiä" (2004/C 23/08) ALUEIDEN KOMITEA, joka ottaa huomioon Euroopan komission tiedonannon "Kohti helpommin lähestyttäviä, oikeudenmukaisempia ja paremmin hallinnoituja turvapaikkajärjestelmiä" (KOM(2003) 315 lopullinen), ottaa huomioon Euroopan komission 31. heinäkuuta 2003 tekemän päätöksen kuulla sitä Euroopan yhteisön perustamissopimuksen 265 artiklan ensimmäisen kohdan mukaisesti, ottaa huomioon työvaliokuntansa 1. heinäkuuta 2003 tekemän päätöksen antaa lausunnon valmistelu "ulkosuhteet"-valiokunnan tehtäväksi, ottaa huomioon lokakuussa 1999 pidetyn Eurooppa-neuvoston Tampereen-kokouksen päätelmiin kirjatut maahanmuuttoa ja turvapaikkoja koskevat poliittiset toimintalinjat, joissa vaaditaan EU:n yhteistä politiikkaa, johon kuuluu kumppanuussuhde lähtömaihin, EU:n yhteistä turvapaikkajärjestelmää, kolmansien maiden kansalaisten oikeudenmukaista kohtelua ja maahanmuuttovirtojen hallintaa, ottaa huomioon komission marraskuussa 2000 julkaiseman turvapaikkapolitiikkaa koskevan tiedonannon, jossa todetaan tarve tutkia, kuinka EU:ssa voidaan tarjota säädöspohjaista ja turvallista suojelua ja samalla torjua ihmiskauppa, sekä komission tiedonannon yhteisestä turvapaikkapolitiikasta ja suojelua koskevasta toimintasuunnitelmasta (KOM(2003) 152 lopullinen), ottaa huomioon neuvoston direktiivin turvapaikanhakijoiden vastaanottamisesta, joka hyväksyttiin virallisesti 27. tammikuuta 2003, ottaa huomioon EQUAL-yhteisöaloitteen, jolla pyritään torjumaan syrjäytyminen ja epätasa-arvo työmarkkinoilla sekä parantamaan turvapaikanhakijoiden sosiaalista ja ammatillista integroitumista, ottaa huomioon neuvoston 13. kesäkuuta 2002 hyväksymän ARGO-ohjelman, jolla pyritään edistämään hallinnollista yhteistyötä ulkorajakysymysten sekä viisumi-, turvapaikka- ja maahanmuuttopolitiikan aloilla, ottaa huomioon neuvoston 20. heinäkuuta 2001 antaman direktiivin 2001/55/EY vähimmäisvaatimuksista tilapäisen suojelun antamiseksi siirtymään joutuneiden henkilöiden joukottaisen maahantulon tapahtuessa, esim. sodan seurauksena, ottaa huomioon UNHCR:n toimeenpaneva komitean syksyllä 2002 antaman hyväksynnän suojelua koskevalle toimintasuunnitelmalle, jolla tähdätään eri ryhmistä muodostuvien muuttovirtojen hallitsemiseen, rasitusten ja vastuun tasapuolisempaan jakamiseen ja suojelujärjestelmien tehostamiseen tarpeita vastaaviksi, ottaa huomioon YK:n pakolaisasiain päävaltuutetun ehdotuksen Geneven yleissopimuksen täydentämisestä ("Convention+"), jolla tähdätään eri ryhmistä muodostuvien muuttovirtojen hallinnan parantamiseen politiikanlohkoittain uudistetuilla välineillä, ottaa huomioon alueiden komitean lausunnon maahanmuutto- ja turvapaikkapolitiikasta (CdR 93/2002 fin), annettu 16. toukokuuta 2002(1), ottaa huomioon alueiden komitean lausunnon oikeudesta perheenyhdistämiseen (CdR 143/2002 fin), annettu 21 marraskuuta 2002(2), ottaa huomioon Yhdistyneen kuningaskunnan tekemät turvapaikkajärjestelmän hallinnoinnin kehittämistä koskevat ehdotukset, joista keskusteltiin Eurooppa-neuvostossa kevään 2003 kokouksessa, ottaa huomioon lausuntoluonnoksensa (CdR 249/2003 rev.), jonka "ulkosuhteet" -valiokunta on hyväksynyt 5. syyskuuta 2003 (esittelijä: Ruth Coleman, North Wiltshiren hallintopiirivaltuuston johtaja (UK/ELDR)), katsoo, että 1. jäsenvaltiot ovat huolissaan turvapaikkajärjestelmien väärinkäytöstä ja eri ryhmistä muodostuvien muuttovirtojen kasvusta, jota tuetaan usein ihmiskaupalla, sekä kansainvälistä suojelua koskevien kielteisten päätösten suuresta määrästä, 2. vaikka EU:n yhteisen turvapaikkajärjestelmän luomisessa on edistytty huomattavasti, yhdenmukaistamista hidastaa tällä hetkellä se, että jäsenvaltioiden on vaikea irrottautua omista toimintamalleistaan, 3. on tutkittava uusia keinoja, jotka tukevat turvapaikkainstituution uskottavuutta ja Euroopan humanitaarista perinnettä. hyväksyi 9. lokakuuta 2003 pitämässään 51. täysistunnossa seuraavan lausunnon. 1. Alueiden komitean näkemykset Alueiden komitea 1.1. pitää myönteisenä suojelua koskevaa toimintaohjelmaa sekä EU:n jäsenvaltioiden ja komission positiivista lähestymistapaa ohjelman toteuttamiseksi EU:ssa. 1.2. suhtautuu myönteisesti komission tiedonannon (KOM(2003) 315 lopullinen) sivuilla 11 ja 14 esitettyihin kymmeneen peruslähtökohtaan. 1.3. kehottaa noudattamaan määräaikoja, jotka on asetettu yhteisen turvapaikkajärjestelmän yhdenmukaistamisen ensimmäisen vaiheen toteuttamiselle. 1.4. uskoo, että pyrkimystä jakaa rasitukset ja vastuu tasapuolisemmin ei pitäisi nähdä vain fyysisten tai taloudellisten rasitusten jakamisena, vaan se pitäisi tähdätä turvapaikkajärjestelmän hallinnoinnin parantamiseen. 1.5. uskoo, että oikeudenmukaisemman, nopeamman ja tehokkaamman turvapaikkajärjestelmän saavuttamiseksi jäsenvaltioiden on oltava valmiita tutkimaan sekä hakemusten käsittelyn laatua että sen nopeutta. 1.6. pitäisi myönteisenä lisäkeskusteluja ja tiedon levittämistä komission turvapaikka- ja maahanmuuttohankkeita kolmansissa maissa koskevasta kertomuksesta, joka julkaistiin joulukuussa 2002, heti kun uudet tutkimukset uudelleensijoittamista koskevista järjestelyistä valmistuvat myöhemmin vuonna 2003. 1.7. haluaa varmistaa, että keskusteltaessa palauttamista koskevasta politiikasta ollaan selvillä siitä, millaista taloudellista ja muuta tukea kyseiset lähtömaat tarvitsevat. 1.8. toivoo, että unionin ulkopuolisille maille suunnattu taloudellinen ja tekninen tukiohjelma sujuvoittaa palauttamispolitiikkaa. 1.9. uskoo, että kansainvälistä suojelua nauttivien henkilöiden isäntämaahan kotouttamiseen liittyvät monimutkaiset seikat vaativat kiireesti huomiota, ja pitäisi myönteisenä keskustelua komission kanssa sen uusista kotouttamispolitiikkaa koskevista ehdotuksista varhaisessa vaiheessa. Tämän vuoksi AK odottaa kiinnostuneena maahanmuuttoa, kotouttamista ja työllisyyttä koskevasta tiedonannosta(3) laatimansa lausunnon valmistumista. Alueiden komitean "talous- ja sosiaalipolitiikka" -valiokunta valmistelee parhaillaan kyseistä lausuntoa. 1.10. uskoo, että torjuakseen laittoman maahanmuuton tehokkaasti EU:n on tutkittava uudelleen hallitun laillisen maahanmuuton mahdollisuutta, ja pitäisi siksi myönteisenä lisäkeskusteluja komission kanssa sen valmistelemista yhteisön maahanmuuttopolitiikkaa koskevista ehdotuksista. 1.11. kehottaa komissiota etsimään mekanismeja turvapaikanhakijoiden suojelun varmistamiseksi EU:n ulkopuolella. 1.12. uskoo, että nykyinen turvapaikkajärjestelmä on monimutkainen, kallis ja tehoton. 1.13. on tyytyväinen siihen, että Eurooppa-valmistelukunta sisällytti perustuslakiehdotukseensa maininnan yhteisestä eurooppalaisesta turvapaikkajärjestelmästä. Vähimmäissäännöt jäävät siis pois käytöstä, ja niiden sijasta otetaan käyttöön yhdenmukainen turvapaikka-asema ja yhteiset menettelyt kaikkia kansainvälistä suojelua tarvitsevia henkilöitä varten. Näin voidaan toteuttaa kumppanuus- ja yhteistyötoimia unionin ulkopuolisten maiden kanssa. Valmistelukunta ehdottaa, että sopimus perustuslaista tulisi voimaan vuonna 2009. Euroopan unionin tulee tästä huolimatta luoda ripeästi yhteinen turvapaikkajärjestelmä Eurooppa-neuvoston Tampereen-, Sevillan- ja Thessalonikin-kokouksissaan vahvistamien tavoitteiden ja määräaikojen puitteissa. Unionin tulee siis huolehtia vielä puuttuvan peruslainsäädännön eli seuraavien asiakirjojen hyväksymisestä ennen vuoden 2003 loppua: ehdotus neuvoston direktiiviksi kolmansien maiden kansalaisten ja kansalaisuudettomien henkilöiden määrittelemisestä pakolaisiksi tai muuta kansainvälistä suojelua tarvitseviksi henkilöiksi sekä näiden henkilöiden asemaa koskevista vähimmäisvaatimuksista sekä ehdotus neuvoston direktiiviksi pakolaisaseman myöntämistä tai peruuttamista koskevissa menettelyissä jäsenvaltioissa sovellettavista vähimmäisvaatimuksista. 2. Alueiden komitean suositukset Alueiden komitea 2.1. pitää myönteisenä ja kannattaa komission jäsenen Anna Diamantopouloun johtamaa kampanjaa suuren yleisön valistamiseksi EU:n noudattamista syrjinnän, rasismin ja ulkomaalaisvihan vastaisista toimintalinjoista. 2.2. kehottaa EU:ta määrätietoiseen, yhtenäiseen ja näkyvään taisteluun ihmiskauppaa vastaan. 2.3. suosittaa yhteisen turvapaikkajärjestelmän yhdenmukaistamista mieluummin kuin erilaisten maakohtaisten järjestelmien kokonaisuutta paremmin organisoidun ja hallitun järjestelmän aikaansaamiseksi. 2.4. suosittaa turvapaikanhakujärjestelmän perinpohjaista muuttamista tavoitteena yksinkertainen, avoin ja nopea menetelmä turvapaikkahakemusasiain ratkaisemiseksi, hyväksyttyjen hakijoiden kotouttamiseksi ja hylättyjen hakijoiden palauttamiseksi. 2.5. katsoo, että hankkeet pakolaisten suojelun parantamiseksi heidän lähtöalueillaan tulisi toteuttaa Euroopan unionin avulla, jotta unionin ulkoista turvapaikkapolitiikkaa voitaisiin johdonmukaistaa. Lisäksi hankkeet tulee toteuttaa tiiviissä yhteistyössä asianomaisten maiden kanssa, ja niiden yhteydessä tulee noudattaa YK:n pakolaisasiain päävaltuutetun antamia suosituksia. 2.6. kannattaa komission vaatimusta, jonka mukaan turvapaikka- ja maahanmuuttoasioihin liittyviin yhteisöaloitteisiin tulisi varata nykyistä enemmän määrärahoja seuraavissa rahoitusnäkymissä (2007-2013). Komitean mielestä budjettikohtaa B7-667, joka koskee yhteistyötä unionin ulkopuolisten maiden kanssa siirtolaisuuden alalla, tulisi vahvistaa huomattavasti vuoteen 2006 mennessä. Bryssel 9. lokakuuta 2003. Alueiden komitean puheenjohtaja Albert Bore (1) EYVL C 278, 14.11.2002, s. 44. (2) EUVL C 73, 26.3.2003, s. 16. (3) KOM(2003) 336 lopullinen.